‘Ons doen alles moontlik om algehele ineenstorting te vermy’ – EskomAndré de Ruyter, hoof van Eskom. (Foto: ANA) Eskom sê hy het die kwessie van munisipaliteite en ander gebruikers wat nie gehoor gee aan oproepe om beurtkrag in werking te stel, of dit nie ten volle doen nie, aan die Nasionale Energiereguleerder (Nersa) oorhandig. André de Ruyter, hoof van Eskom, het Dinsdag by die tweede mediakonferensie in soveel dae gesê Eskom sal nou remediërende stappe doen teen munisipaliteite – en sommige nywerheidsgebruikers – wat nie aan die voorwaardes vir beurtkrag voldoen het nie. Kennisgewings word aan al dié gebruikers gestuur en die hulp van Nersa is ingeroep omdat dit die reguleerder se plig is om die vermindering af te dwing. Monde Bala, verspreidingshoof van Eskom, sê Eskom hanteer die inwerkingstelling van beurtkrag namens sommige munisipaliteite – veral die kleiner plaaslike owerhede – terwyl die ander, ook die metropole, dit self hanteer. Indien Eskom se kliënte nie na wense gehoor gee aan die versoeke nie, kan hy die krag self afskakel om druk op die netwerk te verlig. De Ruyter het ook ŉ beroep op die media gedoen om nie na die beurtkrag as ŉ algehele ineenstorting, ŉ sogenaamde “blackout”, te verwys nie. “Wat ons in werking stel, is beurtkrag. Jy mag dalk dink dit is ŉ eufemisme, maar ŉ algehele ineenstorting is presies wat ons probeer verhoed.” Hy het onder meer na algehele ineenstortings van die netwerk op plekke soos Zambië verwys. De Ruyter sê in so ŉ geval is daar ŉ algehele verlies aan kragverspreiding. “Dit is die katastrofiese uitkoms wat ons probeer stuit, deur aanvraag deur middel van beurtkrag te bestuur.” De Ruyter sê Eskom bedryf een van die grootste netwerke ter wêreld met nagenoeg 30 kragsentrales. Dit sluit in twee hidro-kragsentrales, ŉ kernkragsentrale en drie pompopgaarskemas met ŉ gesamentlike opwekkingsvermoë van sowat 45 000 MW, asook transmissielyne van 391 000 km. “Dit is ŉ nasionale bate waarna omgesien en wat behoorlik in stand gehou moet word.” Die situasie waarin die land hom die afgelope week bevind, is een wat Eskom tot elke prys probeer vermy, sê De Ruyter. Hy het ook opnuut benadruk dat Eskom ten volle toegewyd is om krag aan die sowat 60 miljoen inwoners van Suid-Afrika te lewer. “Ons doen alles moontlik om die situasie na die beste van ons vermoë te pak.” Hy het die land om verskoning gevra omdat die beurtkrag tydens die matriekeksamen in werking gestel moes word en sê die kragvoorsiener gaan uit sy pad om ekstra kapasiteit by die netwerk te voeg sodat beurtkrag opgeskort kan word. De Ruyter sê die kragvooruitsig het aansienlik verbeter sedert Eskom fase 4-beurtkrag in werking moes stel en in hierdie stadium sal dit, soos beplan, tot Saterdag geld. Eenhede by Matimba en Majuba sal na verwagting vanaand aanlyn gebring word en sowat 800 MW – hopelik betyds vir die aandspitstyd – by die netwerkkapasiteit voeg.